b'\n_START_ARTICLE_\nTartu Maastikumaraton\n_START_SECTION_\nAjalugu\n_START_PARAGRAPH_\nTartu Jooksumaraton oli algse Tartu S\xc3\xbcgisjooksu j\xc3\xa4rglaseks._NEWLINE_1983. aastal s\xc3\xbcndis Tartu S\xc3\xbcgisjooks, mille start anti Tartu kesklinnas Emaj\xc3\xb5e \xc3\xa4\xc3\xa4res ja fini\xc5\xa1ipaigaks sai Tartu \xc3\x9clikooli staadion. Jooksu\xc3\xbcritus sai kohe \xc3\xbclipopulaarseks ning j\xc3\xa4rgnevatel aastatel oli poolmaratoni p\xc3\xb5hidistantsil \xc3\xbcle 1000 osav\xc3\xb5tja, kellele lisandusid veel jooksjad 10 ja 4\xc2\xa0km distantsidelt. V\xc3\xa4ga aktiivne oli ka lastejooksudest \xe2\x80\x93 MINI- ja MIDIjooksust \xe2\x80\x93 osav\xc3\xb5tt: jooksmas k\xc3\xa4is \xc3\xbcle 2000 lapse. Edule aitasid suuresti kaasa ka Tartu Maratonidel osalenud venelased. Nagu teistelgi rahvaspordi\xc3\xbcritustel, olid osav\xc3\xb5turohkemad aastad 1984-1987 ning raskeim periood 1990ndate algus._NEWLINE_Kui Tartu Maraton ja Tartu Rattaralli said 90ndate l\xc3\xb5pus sisse uue kasvuhoo, siis jooksu\xc3\xbcritus, mille korraldus oli aja jooksul olnud jooksuklubide kanda, tahtis uut impulssi. 1999. aasta s\xc3\xbcgisel toimus viimane Tartu S\xc3\xbcgisjooks, seda juba uuel trassil. Linnamilj\xc3\xb6\xc3\xb6 ja asfaltkattega rada vahetati jooksmiseks tervislikuma keskkonna vastu ning v\xc3\xb5istlus viidi \xc3\xbcle L\xc3\xb5una-Eesti loodusesse, suusamaratoniga seotud kohtadesse._NEWLINE_Aastal 2000 toimus j\xc3\xa4rgmine oluline muudatus: jooksuv\xc3\xb5istlus viidi s\xc3\xbcgisest kevadesse ja Tartu S\xc3\xbcgisjooksust sai Tartu Jooksumaraton. Distantside pikkused j\xc3\xa4eti analoogseks: p\xc3\xb5hidistantsiks 23\xc2\xa0km, l\xc3\xbchikeseks distantsiks 10\xc2\xa0km._NEWLINE_2004. aastal lisandus jooksu\xc3\xbcrituse programmi ka 10\xc2\xa0km kepik\xc3\xb5nd, mis sai Eesti esimeseks kepik\xc3\xb5nni\xc3\xbcrituseks ja leidis kohe ka oma osalejaskonna. Muutus ka \xc3\xbcrituse logo. 2007. aastast saab l\xc3\xa4bida ka 23\xc2\xa0km kepik\xc3\xb5ndi._NEWLINE_Traditsioonilised lastejooksud pole kuhugi kadunud: p\xc3\xb5hiv\xc3\xb5istluse-eelsel laup\xc3\xa4eval on Tartus, T\xc3\xa4htvere Spordipargis kavas nii TILLU- kui MINIjooks ning ka 4\xc2\xa0km pikkune Heateo jooks. Lisaks toimuvad p\xc3\xbchap\xc3\xa4eval lastejooksud stardipaigas Otep\xc3\xa4\xc3\xa4l ja fini\xc5\xa1ialas Tartumaa Tervisespordikeskuses._NEWLINE_2018. aastal muudeti nime ning Tartu Jooksumaratonist sai Tartu Maastikumaraton.'